Fopnuus! sê Eskom oor Chinese herrie | Netwerk24
Deur William Horne 11 Januarie 2019 11:30
Eskom spartel om fopnuus op Twitter reg te stel wat impliseer dat die land kragstasies gaan verloor as hy nie sy lening aan ’n Chinese staatsbeheerde instelling kan terugbetaal nie.
Die Twitter-rekening @EximBankChina het Donderdag getwiet dat Eskom vanaf Junie ’n lening van R33,4 miljard oor die volgende 15 jaar moet begin terugbetaal nadat ’n grasietydperk van vyf jaar glo verstryk het.
The Bank wishes to clarify to South Africa that Eskom Facility plant was granted R33.4 billion with a 5 year grace period, the loan repayments will start on June 2019 in 20 installments over 10 years. However default in payment will see the bank take absolute control of the plant pic.twitter.com/PyNayzNBUn
— Exim Bank China (@EximBankChina) January 10, 2019
EximBank verwys na die staatsbeheerde ontwikkelingsinstelling, die Uitvoer-Invoerbank van China, maar die Twitter-rekening is intussen onthul as ’n parodie-rekening, met geen verbintenis aan die werklike Chinese onderneming nie.
Eskom het Vrydagoggend van sy amptelike Twitter-rekening getwiet dat Eskom nié ’n lening van EximBank China het nie: “Pasop vir fopnuus.”
This is a Parody account. Eskom does not have a loan from Exim Bank China as suggested by the hoax social media post currently circulating. Beware of fake news. @KhuluPhasiwe ?????? https://t.co/sZY2qZjXX4
— Eskom Hld SOC Ltd (@Eskom_SA) January 11, 2019
Die oortreder se profiel lyk baie amptelik, maar ’n regstreekse vertaling uit Chinese letters van die rekening se beskrywing lees: “Groep idiote dink dit is die regte rekening van Uitvoer-Invoerbank van China”.
Eskom het wel in 2017 ’n lening van die Chinese Ontwikkelingsbank bekom. Dit beloop nou R33,2 miljoen.
Die lening is oor 15 jaar betaalbaar en sal gebruik word om die Kusile-kragsentrale in Mpumalanga te voltooi. Daar is wel ’n grasietydperk van vyf jaar, maar dit sal eers teen 2022 verval.
Eskom-bates is nie as sekuriteit aangebied indien die skuldverpligtinge nie ten volle nagekom word nie, het Khulu Phasiwe, Eskom-woordvoerder, vroeër ook verseker.
Die lening is deur die staat gewaarborg, dus sal die staat moet betaal as Eskom nie kan nie. Geen kragstasies sal dus aan China gegee word nie.
Meer oor: Eskom | China | Fopnuus | Staatsondernemings | Twitter
2de lid van Eskom-taakspan bedank
Kragsyfers dui op probleme nog vóór beurtkrag